  Туспуктэм: ИА «Удмуртия» Наталия Сильвестрова 0+ 1-тӥ куартолэзе 11 часысен Ижкарысь Киров нимо паркын тулыслы но ужлы сӥзем фестиваль ортчоз, кытын карын улӥсьёс но куноос Совето Союз аръёсы вуозы. Со вакытысь аппаратъёсысь ческыт газировка, бекчеосысь сюкась юыны яке кынтэмйӧл (мороженой) веръяны луоз. Со сярысь журналистъёслы кар администрациын ортчем пресс-конференциын ивортӥзы. Паркын Совето Союз аръёсысь плакатъёсты ошылозы, пыриськисьёс со дырлы тупась дӥсен луозы. Куноос но сыӵе ик дӥсь дӥсяса лыктыны быгато. Интерактивной программа радъяськоз. Нылпиос тодматскозы азьло шудонъёсын но шулдыръяськонъёсын, вуж тӥрлыкъёсын вырыны дышетскозы, нош анай-атайёссы пичи но егит дыръёсазы берытскозы. « Ми ваньмы тодамы ваиськомы, макем шулдыр вакыт со вал. Чузъяськозы совето вакытысь кырӟанъёс, луозы пӧртэм мастер-классъёс, кытын анай-атайёс тодматозы пиналъёссэс, кызьы ужаны совето вакытысь телефонэн, печатной машинкаен, кызьы газетлэсь лэсьтыны аслыд пилотка, <…> кызьы резинкаен тэтчаны, крестики-нолики но банкаен шудыны. Нырысетӥ компьютерез но адӟыны луоз » Евгения Сундукова, «Центр активных коммуникаций» ужъюртлэн кивалтӥсез Озьы ик фестивальын заводъёсын но мерлыко удысын ужась семья выжыосты данъялозы, концертъёс но акциос радъяськозы. Заводъёс но ужбергатонниос адӟытонъёс дасялозы, поттэм продукциенызы тодматозы. Возьматозы, кыӵе уж соос быдэсяло но кыӵе ужан профессиос соослы кулэ, ярмарка радъялозы, кытын куноос поттэм арбериосты басьтыны быгатозы. Тодэ вайытом, туэ Удмуртиын Тулыслэн но Ужлэн нуналзылы сӥзем демонстрация уз ортчы. Тегъёс: тулыс уж фестиваль Ижкар Удмуртия  